b'\n_START_ARTICLE_\nIdli\n_START_PARAGRAPH_\nIdli je rahel kola\xc4\x8dek velikosti okoli 5 cm v premeru iz zmesi ri\xc5\xbea in fi\xc5\xbeola, ki se tradicionalno u\xc5\xbeiva predvsem za zajtrk v ju\xc5\xbeni Indiji in na \xc5\xa0rilanki. Je rahlo kiselkastega okusa in lahko prebavljiv.\n_START_SECTION_\nPriprava\n_START_PARAGRAPH_\nIdli se pripravlja nad soparo iz ume\xc5\xa1anega testa iz kva\xc5\xa1ene zmesi parjenega ri\xc5\xbea in fi\xc5\xbeola mungo (Phaseolus mungo) brez ovojnice. Za pospe\xc5\xa1itev mikrobnega vrenja se lahko doda del starej\xc5\xa1e matice. Zmes po\xc4\x8diva 16-24 ur pri temperaturi 25-35 stopinj Celzija. Pri tem se sprva razrastejo heterofermentativne mle\xc4\x8dnokislinske bakterije Leuconostoc mesenteroides in kvasovke Saccharomyces cerevisiae, Debaromyces hansenii, Pichia anomala ter Trichosporum pollulans, kasneje \xc5\xa1e Trichosporum cutaneum; v zaklju\xc4\x8dni stopnji prevladujejo Saccharomyces cerevisiae. Zaradi vrenja se zni\xc5\xbea pH in nastaja plin, zato testo vzhaja in pridobi zna\xc4\x8dilno luknji\xc4\x8davost. Poleg tega kvasovke zvi\xc5\xa1ajo koli\xc4\x8dino vitamina B in razgradijo fitinsko kislino, kar pove\xc4\x8da biolo\xc5\xa1ko razpolo\xc5\xbeljivost \xc5\xbeeleza.'